CELEX: 32009D0938
Language: el
Date: 2009-12-07 00:00:00
Title: Εκτελεστική απόφαση του Συμβουλίου, της 7ης Δεκεμβρίου 2009 , που επιτρέπει στο Βασίλειο της Σουηδίας και στο Ηνωμένο Βασίλειο της Μεγάλης Βρετανίας και Βορείου Ιρλανδίας να εφαρμόσουν ειδικό μέτρο παρέκκλισης από το άρθρο 167 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας

11.12.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 325/62
            
         
      ΕΚΤΕΛΕΣΤΙΚΉ ΑΠΌΦΑΣΗ ΤΟΥ ΣΥΜΒΟΥΛΊΟΥ
   
   της 7ης Δεκεμβρίου 2009
   που επιτρέπει στο Βασίλειο της Σουηδίας και στο Ηνωμένο Βασίλειο της Μεγάλης Βρετανίας και Βορείου Ιρλανδίας να εφαρμόσουν ειδικό μέτρο παρέκκλισης από το άρθρο 167 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
   (2009/938/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για τη λειτουργία της Ευρωπαϊκής Ένωσης,
   την οδηγία 2006/112/ΕΚ (1), και ιδίως το άρθρο 395 παράγραφος 1,
   την πρόταση της Επιτροπής,
   Εκτιμώντας τα ακόλουθα:
   
               (1)
            
            
               Με την απόφαση 2007/133/ΕΚ του Συμβουλίου (2), το Βασίλειο της Σουηδίας (στο εξής «Σουηδία») και το Ηνωμένο Βασίλειο της Μεγάλης Βρετανίας και Βορείου Ιρλανδίας (στο εξής «Ηνωμένο Βασίλειο») εξουσιοδοτήθηκαν, κατά παρέκκλιση από το άρθρο 167 της οδηγίας 2006/112/ΕΚ, να αναστείλουν τη γένεση του δικαιώματος έκπτωσης του φόρου προστιθέμενης αξία (ΦΠΑ) έως ότου αυτός καταβληθεί στον προμηθευτή αγαθών ή πάροχο υπηρεσιών για τους υποκείμενους στον φόρο που εφαρμόζουν προαιρετικό καθεστώς λογιστικής βάσει ταμειακών πληρωμών σύμφωνα με το οποίο, βάσει του άρθρου 66 στοιχείο β) της εν λόγω οδηγίας, ο ΦΠΑ που βαρύνει τις παραδόσεις ή τις παροχές τους καθίσταται απαιτητός κατά τον χρόνο είσπραξης του τιμήματος (καθεστώς επονομαζόμενο λογιστική σε ταμειακή βάση). Για να επωφεληθούν από το καθεστώς αυτό, ο ετήσιος κύκλος εργασιών τους δεν πρέπει να υπερβαίνει το ποσό των 3 000 000 SEK όσον αφορά τη Σουηδία και των 1 350 000 GBP όσον αφορά το Ηνωμένο Βασίλειο.
            
         
               (2)
            
            
               Η Σουηδία και το Ηνωμένο Βασίλειο ζήτησαν την άδεια να παρατείνουν αυτό το ιδιαίτερο μέτρο παρέκκλισης με επιστολές που πρωτοκολλήθηκαν στη Γενική Γραμματεία της Επιτροπής στις 3 Μαρτίου 2009 για τη Σουηδία και στις 15 Ιανουαρίου 2009 για το Ηνωμένο Βασίλειο. Επίσης, το Ηνωμένο Βασίλειο ζήτησε να αυξηθεί το όριο του ετήσιου κύκλου εργασιών για την εφαρμογή του καθεστώτος αυτού σε 1 500 000 GBP.
            
         
               (3)
            
            
               Σύμφωνα με το άρθρο 395 παράγραφος 2 της οδηγίας 2006/112/ΕΚ, με επιστολές της 9ης Ιουλίου 2009, η Επιτροπή διαβίβασε τις αιτήσεις της Σουηδίας και του Ηνωμένου Βασιλείου στα άλλα κράτη μέλη και, με επιστολές της 13ης Ιουλίου 2009, πληροφόρησε τη Σουηδία και το Ηνωμένο Βασίλειο ότι διέθετε όλα τα απαραίτητα στοιχεία που θεωρούσε χρήσιμα για την εκτίμησή της.
            
         
               (4)
            
            
               Το καθεστώς λογιστικής σε ταμειακή βάση είναι ένα απλοποιημένο προαιρετικό καθεστώς που απευθύνεται στις μικρές επιχειρήσεις που δεν έχουν δικαίωμα απαλλαγής από τον φόρο. Επιτρέπει στους εν λόγω υποκείμενους στον φόρο να εφαρμόζουν έναν απλό κανόνα με βάση την ημερομηνία πληρωμής των πράξεών τους όσον αφορά τις εισροές και τις εκροές τους, για να προσδιορισθεί η χρονική στιγμή κατά την οποία θα πρέπει να ασκήσουν το δικαίωμα έκπτωσης του ΦΠΑ και να καταβάλλουν τον φόρο στο δημόσιο ταμείο, αντιστοίχως. Συνεπώς το καθεστώς αυτό αποτελεί μέτρο απλοποίησης για τους υποκείμενους στον φόρο το οποίο μπορεί επιπλέον να τους προσφέρει ένα ταμειακό πλεονέκτημα.
            
         
               (5)
            
            
               Στις 28 Ιανουαρίου 2009, η Επιτροπή υπέβαλε πρόταση οδηγίας για την τροποποίηση της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας όσον αφορά τους κανόνες τιμολόγησης, η οποία περιέχει διατάξεις που επιτρέπουν επίσης στα κράτη μέλη να αναβάλλουν την άσκηση του δικαιώματος έκπτωσης του ΦΠΑ έως ότου αυτός καταβληθεί στον προμηθευτή για τις παραδόσεις αγαθών ή τις παροχές υπηρεσιών, όσον αφορά υποκείμενους στον φόρο ο ετήσιος κύκλος εργασιών των οποίων δεν υπερβαίνει όριο που ορίζεται από τα κράτη μέλη και μπορεί να φθάσει μέχρι 2 000 000 EUR, επωφελούμενοι, συνεπώς, προαιρετικού καθεστώτος σύμφωνα με το οποίο ο ΦΠΑ που βαρύνει τις πράξεις τους καθίσταται απαιτητός μόνο όταν εισπράξουν το οφειλόμενο τίμημα.
            
         
               (6)
            
            
               Το ιδιαίτερο μέτρο παρέκκλισης που ζητήθηκε δεν επηρεάζει το ποσό των εσόδων ΦΠΑ που εισπράττεται από τη Σουηδία και το Ηνωμένο Βασίλειο στο στάδιο της τελικής κατανάλωσης και δεν έχει καμία επίπτωση στους ίδιους πόρους της Ένωσης που προέρχονται από τον φόρο προστιθέμενης αξίας,
            
         ΕΚΔΙΔΕΙ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Κατά παρέκκλιση από το άρθρο 167 της οδηγίας 2006/112/ΕΚ, η Σουηδία και το Ηνωμένο Βασίλειο μπορούν να αναστείλουν τη γένεση του δικαιώματος έκπτωσης του φόρου προστιθέμενης αξίας (ΦΠΑ) των υποκείμενων στον φόρο που προσδιορίζονται στο δεύτερο εδάφιο, μέχρις ότου ο πληρωθεί ο φόρος αυτός στον προμηθευτή αγαθών ή τον πάροχο υπηρεσιών.
   Οι εν λόγω υποκείμενοι στον φόρο πρέπει να έχουν επιλέξει καθεστώς κατ’ εφαρμογήν του οποίου ο φόρος προστιθέμενης αξίας που βαρύνει τις παραδόσεις αγαθών και τις παροχές υπηρεσιών που πραγματοποιούν καθίσταται απαιτητός όταν εισπράττουν το οφειλόμενο τίμημα. Σύμφωνα με το καθεστώς αυτό, ο ετήσιος κύκλος εργασιών τους δεν πρέπει να υπερβαίνει το ποσό των 3 000 000 SEK όσον αφορά τη Σουηδία και των 1 500 000 GBP όσον αφορά το Ηνωμένο Βασίλειο.
   Άρθρο 2
   Η παρούσα απόφαση εφαρμόζεται από την 1η Ιανουαρίου 2010 μέχρι την ημερομηνία έναρξης ισχύος οδηγίας που επιτρέπει στα κράτη μέλη να αναστείλουν τη γένεση του δικαιώματος εκπτώσεως του ΦΠΑ μέχρις ότου ο φόρος αυτός καταβληθεί στους προμηθευτές αγαθών ή παρόχους υπηρεσιών, όσον αφορά υποκείμενους στον φόρο ο ετήσιος κύκλος εργασιών των οποίων δεν υπερβαίνει ορισμένο ανώτατο όριο, και οι οποίοι κάνουν χρήση προαιρετικού καθεστώτος κατ’ εφαρμογήν του οποίου ο φόρος στις παραδόσεις αγαθών και τις παροχές υπηρεσιών τους καθίσταται απαιτητός όταν εισπράττουν το οφειλόμενο τίμημα. Εν πάση περιπτώσει, η παρούσα απόφαση εφαρμόζεται, το αργότερο, έως την 31η Δεκεμβρίου 2012.
   Άρθρο 3
   Η παρούσα απόφαση απευθύνεται στο Βασίλειο της Σουηδίας και στο Ηνωμένο Βασίλειο της Μεγάλης Βρετανίας και Βορείου Ιρλανδίας.
   
      Βρυξέλλες, 7 Δεκεμβρίου 2009.
      
         
            Για το Συμβούλιο
         
         
            Η Πρόεδρος
         
         C. MALMSTRÖM
         
      
   
   
      (1)  EE L 347 της 11.12.2006, σ. 1.
   
      (2)  ΕΕ L 57 της 24.2.2007, σ. 12.